Ferlossertsjerke yn it doarp Oebory (Moskou Oblast)
De Ferlossertsjerke (Russysk: Спасская церковь) is in barokke Russysk-Otterdokske tsjerke yn it doarp Oebory yn it distrikt Odintsovo (Moskou Oblast), Ruslân.

Skiednis  
De op in heuvel oan de Moskwa steande tsjerke is in moai foarbyld fan de saneamde Moskouse Barok (ek: Narysjkin-barok) en waard tusken 1694 en 1697 boud yn opdracht fan de bojaar Pjotr Vasiljevitsj Sjeremetev. De stiennen tsjerke ferfong in houten tsjerke út 1673. Arsjitekt wie Jakov Grigorivitsj Boechvostov. Nei de foltôging, dy't de opdrachtjouwer sels net mear meimeitsje soe, waard der noch ris trije jier wurke oan de ynrjochting. Foar de tsjerke waard in 25 meter hege houten ikonostaze boud mei njoggen rigen ikoanen. 

Yn 1812, it jier fan de Frânske ynfaazje, die Napoleon's leger op wei nei de haadstêd Moskou ek it doarp Oebory oan en liet in ferwoastge tsjerke achter. Oant 1836 bleau de tsjerke der ferlitten by stean, dêrnei folge in restauraasje.

Yn de Sovjet-tiid bleau de tsjerke oant de jierren 1930 iepen foar de earetsjinst. Oars as in soad oare tsjerken yn it kommunistyske Ruslân bleau it gebou stean, mar de ikonostase waard stikken seage en dêrnei opbaarnd. Ek de klokken oerlibben de ateïstyke tiid net en waarden omraand. 

Yn 1995 folge de weromjefte fan it gebou oan de Russysk-Otterdokske Tsjerke en in restauraasje.

Trivia 
De tsjerke figurearre yn de films Dark Eyes (1987) en The Barber of Siberia (1998).

Tsjerkegebou yn Ruslân
Eastersk-otterdoks tsjerkegebou
Bouwurk út 1697
Bouwurk yn Moskou (oblast)